ישראל אלמסי

ישראל אלמסי (נולד ב-30 בדצמבר 1985) הוא יזם חברתי, מנהל ואיש אסטרטגיה ישראלי. הוא מוכר בעיקר בזכות הובלתו את ארגון "ידידים - סיוע בדרכים", אותו הפך מארגון מקומי לארגון המתנדבים הגדול בישראל. על פעילותו זו זכה להדליק משואה ביום העצמאות ה-72 ולקבל את אות הנשיא למתנדב לשנת 2021. במקביל לתפקידו כמנכ"ל "ידידים" בהתנדבות, הוא מכהן כסמנכ"ל בקבוצת TLC, ומתמקד בפעילות של Help-e, אחת מהחברות בקבוצה, המתמחה בפתרונות AI למוקדי חירום ושירות.

קורות חיים
נולד בירושלים, וגדל בשכונת הר נוף כבכור מבין שמונה אחים במשפחה חרדית-מודרנית להוריו, יתרו, בעל חנות למוצרי חשמל, וזהבה.

בצעירותו עברה משפחתו לקריית יערים, שם למד בתלמוד תורה 'הרי יהודה', והיה אחראי על ארגון אירועים בבית הספר ובבית היולדות המקומי.

למד בישיבת רינת התורה ובישיבת נתיבי התלמוד בירושלים.

החל בלימודי חשבונאות וייעוץ מס במבח"ר אך לא סיים את לימודיו.

לאחר שעבר תאונת דרכים, התגייס לשירות לאומי בעמותת אור ירוק.

קריירה עסקית
את דרכו המקצועית החל אלמסי בעסק משפחתי בתחום האופנה. במשך תשע שנים, ניהל את מערך הייבוא והלוגיסטיקה ברשת "מענטש" (רשת בגדי אופנה לגברים בעלת שבעה סניפים).

בנובמבר 2015, עבר לתחום הפיננסים כשהצטרף לחברת האשראי ישראכרט. בתפקידו כמנהל פרויקטים, הוביל מהלך אסטרטגי לחיבור המגזר החרדי ותחום העמותות לשירותי החברה. הפרויקט כלל הנגשת פתרונות אשראי למוסדות חינוך ומלכ"רים.

החל מ-1 באפריל 2024, הוא מכהן כסמנכ"ל בקבוצת העסקים TLC. במסגרת תפקידו, הוא מתמקד בפעילותה של חברת Help-e, חברת טכנולוגיית AI המספקת פתרון 360 למוקדי חירום ושירות. החברה מפתחת נציגה וירטואלית, המנהלת שיחה ומבצעת פעולות מקצה לקצה, במטרה לייעל את השירות במוקדי חירום, רשויות מקומיות וגופי שירות לקוחות.

במקביל, משמש בהתנדבות כיו"ר ומנכ"ל ארגון 'ידידים' המפעיל למעלה מ־65,000 מתנדבים.

ב-2020 נבחר להדליק משואה בטקס הדלקת המשואות ביום העצמאות ה-72 של מדינת ישראל. ב-2021 זכה באות הנשיא למתנדב.

באפריל 2024 נבחר ל-40 הצעירים המבטיחים בישראל של העיתון גלובס.

הובלת ארגון "ידידים"
עם תחילת משבר הקורונה החל לסייע לאזרחי ישראל לבקשת פיקוד העורף, בשינוע של מנות מזון, תרופות, קניות אוכל ועוד למבוגרים ומבודדים.

במהלך מלחמת חרבות ברזל, החל הארגון בראשותו לסייע בשינוע חיילים.

ארגון "ידידים - סיוע בדרכים" נוסד במקור בשנת 2006 על ידי מאיר וינר, (שם הארגון היה ידידים - חברים כל ישראל) ופעל כרשת מתנדבים שהתבססה על מכשירי מירס. עם התיישנות הטכנולוגיה, פעילות הארגון דעכה כמעט לחלוטין.

נקודת המפנה שהובילה להקמתו המחודשת של הארגון הייתה חוויה אישית של ישראל אלמסי בחורף 2012. הוא נתקע עם רכבו בשעת בוקר גשומה, ואף נהג לא עצר לסייע לו במשך יותר משעה. הוא הבין שחסרה פלטפורמה המקשרת בין אנשים במצוקה למתנדבים. הוא פתח קבוצת וואטסאפ בשם "כבלים" והחל לצרף אליה מכרים במטרה ליצור רשת עזרה הדדית.

זמן קצר לאחר מכן, נודע לו על קיומו של הארגון הוותיק. הוא יצר קשר עם המייסד, מאיר וינר, והאחרון הציע לו את ניהול הארגון. בשנת 2013 התמנה למנכ"ל "ידידים" בהתנדבות, בעוד וינר עבר לשמש כנשיא כבוד.

תחת ניהולו של אלמסי, ארגון "ידידים" הוקם מחדש ונבנה כמערך ארצי. הוא הקים תשתית ארגונית היררכית הכוללת מחוזות, מרחבים וסניפים במטרה לייעל את זמני התגובה, ולצדה הקים מוקד טלפוני רב-קווי הפועל 24/6. מתוך תפיסה חברתית, המוקד מאויש על ידי מאות מוקדנים מתנדבים, וניתנה בו הזדמנות שווה לאנשים עם מוגבלויות ובני נוער בסיכון לצד בני הגיל השלישי.

הצמיחה בכמות המתנדבים, שהתאפשרה בזכות השינויים הארגוניים והטכנולוגיים, הייתה מהירה: מכ- 3,500 בשנת 2017, הארגון צמח לכ-25,000 בתחילת 2020, ועד למעל 65,000 מתנדבים בסוף 2023.

במקביל לצמיחה בכמות המתנדבים, פעילות הארגון התרחבה. מעבר לסיוע ראשוני לרכבים כמו התנעה, החלפת גלגל (פנצ'ר) ופתיחת רכבים נעולים, הארגון החל לתת מענה למגוון רחב של קריאות מצוקה וכולל כיום חילוץ ילדים ותינוקות שננעלו ברכבים – משימה שהארגון רואה בה חשיבות עליונה ומגדיר כ"משימת דגל", סיוע לאנשים שנתקעו במעליות, איתור נעדרים וסיוע ייעודי לאזרחים ותיקים.
כמו כן, יזם אלפסי את הקמתן של מספר יחידות ייעודיות: יחידת איתור נעדרים, הפועלת בתיאום עם משטרת ישראל לאיתור ילדים וקשישים; יחידת ג'יפים, המורכבת מרכבי שטח לחילוצים מורכבים ומצוידת בנגררות שנתרמו לזכרו של נדב שהם; יחידת האופנועים, שהוקמה למתן תגובה מהירה בעומסי תנועה; ויחידת סע"ר (סיוע עצמי ראשוני), שנוסדה בעקבות מלחמת חרבות ברזל ומתמחה בחילוץ מהרס בשיתוף פיקוד העורף.

בפברואר 2016 הוביל אלמסי את הקמתו של מוקד טלפוני רב-קווי. בנובמבר 2017, יצר יחד עם עמותת 'סטארט-אח' אפליקציה ייעודית מבוססת מיקום, המבצעת אופטימיזציה של הקצאת המתנדבים בכך שהיא מציגה לכל מתנדב רק קריאות בסביבתו המיידית.

בין השנים 2023 ל-2025, הוביל את הטמעתה של מערכת CRM מרכזית בשם "עוגן" לריכוז נתוני המתנדבים – כולל הכשרות, ציוד וכישורים מיוחדים – ובמקביל את השקתה של אפליקציה חדשה, שמסונכרנת עם מערכת ה-CRM "עוגן", ומאפשרת הקצאה חכמה של מתנדבים לא רק על בסיס מיקום, אלא גם לפי כישורים ספציפיים, סוג הרכב שברשותם או ציוד מיוחד שהם מחזיקים.

אלמסי יצר מספר שיתופי פעולה של ידידים עם גופים אחרים. ביניהם:
 קבוצת פז: מספקת ערכות ייעודיות לחילוץ ילדים מרכב, ובמקביל מקיימת הדרכות לעובדיה ומעודדת אותם להתנדב בארגון.
 קבוצת מאיר (יבואנית הונדה ווולוו): מימנה וסיפקה 36 אופנועים שאפשרו את הקמת יחידת התגובה המהירה של הארגון, ובכך יצרה יכולת מבצעית חדשה.
 סוכנות הביטוח 'עתידים': מספקת מעטפת ביטוח צד ג' המעניקה למתנדבים ביטחון לפעול בשטח.
 חברת Buyme: יצרה מנגנון המאפשר לאזרחים שקיבלו סיוע להביע תודה למתנדב באמצעות מתנה סמלית, ובכך מחזקת את מעגל הנתינה וההערכה.
 וחברות נוספות, כמו אל על, אלביט ושגריר.

פעילות במצבי חירום לאומיים
פעילות הארגון כזרוע ביצועית עבור המדינה נבחנה לראשונה במהלך מגפת הקורונה בשנת 2020. עם פניית פיקוד העורף, נרתם אלמסי למשימה, גייס אלפי מתנדבים נוספים והקים בזמן קצר מערך לוגיסטי ארצי לחלוקת מזון ותרופות לאלפי אזרחים מבודדים ואוכלוסיות בסיכון.

עם פרוץ מלחמת חרבות ברזל ב-7 באוקטובר 2023. הופעל מיידית המוקד בשבת ונתן מענה לכ-17,000 פניות שהתקבלו באותו היום, אשר רובן עסקו בהכשרת מקלטים והשמשת מרחבים מוגנים נעולים. בנוסף, רשת המתנדבים כוונה לביצוע משימות חיוניות מחוץ לליבת הפעילות המסורתית של הארגון: מתנדבים חמושים סייעו בפינוי מאות גופות מזירות הלחימה, ובמקביל אורגנו מבצעים לשינוע אלפי חיילי מילואים לבסיסים, סיוע לחקלאים בעוטף עזה והפעלת פרויקטים למען המפונים. פעילות זו הובילה לקבלת "אות גיבורי העורף".

ביוני 2025, במהלך מבצע "עם כלביא", הפעיל הארגון מוקד ייעודי למבצע וטיפל בכ-70,000 פניות במהלך 12 ימי לחימה. מתנדבי הארגון סייעו לכ-15,000 משפחות בהשמשת ממ"דים ומקלטים, ביצעו מעל 500 חילוצים של אזרחים שננעלו במרחבים מוגנים, ופעלו לצד פיקוד העורף בזירות נפילת טילים.

 פעילות ציבורית 
בין השנים 2013 ל-2014, ביצע שירות אזרחי משמעותי בעמותת "אור ירוק", ובמסגרתו העביר קורסי בטיחות לנהגים צעירים.

בשנת 2016, ייסד אלמסי יחד עם שני חבריו, יהושע בוקצין ויצחק לווינשטיין, את עמותת "מדברים אמונה", שמטרתה שמטרתה לעודד שיח על אמונה וליישם אותה ככלי להתמודדות עם אתגרי היום יום. במסגרת העמותה, המפעילה 16 סניפים, אלמסי מרצה על אמונה ככוח השראה ומנוע לצמיחה אישית, יזמית ועסקית.

ביוני 2023, יזם פרויקט התנדבות אישי בשם "יהלומים", שפעל עד לתחילת מלחמת חרבות ברזל. במסגרת המיזם חילק אלמסי פירות ופרחים לחולים מאושפזים כדי להקל על בדידותם.

ישראל אלמסי מוביל את מיזם 'דקותיים לחיים', במסגרתו הוא מפיץ מדי שבוע סרטון קצר ובו מסר של השראה וערכים המבוסס על פרשת השבוע. המיזם פונה לקהל רחב ומטרתו להנגיש תכנים של צמיחה אישית ותרומה לקהילה בפורמט קצר ונגיש.

הכרה ופרסים
פעילותו הציבורית של אלמסי זיכתה אותו ואת ארגון "ידידים" בהוקרה לאומית רחבה:
 2020: נבחר להשיא משואה בטקס הממלכתי בהר הרצל ביום העצמאות ה-72 של מדינת ישראל, כהערכה לתרומתו בתחום ההתנדבות והערבות ההדדית.
 2021: הוענק לו, בשם רבבות מתנדבי "ידידים", אות הנשיא למתנדב מידי נשיא המדינה דאז, ראובן ריבלין.
 2021: זכה באות "גיבור השנה" של מפעל הפיס.
 2022: קיבל את אות מגן שר הבריאות.
 2024: נכלל ברשימת "40 הצעירים המבטיחים בישראל עד גיל 40" של העיתון "גלובס", כהכרה בהובלתו החברתית ובחדשנות שהכניס לארגון.
 2024: זכה, יחד עם ארגון "ידידים", באות "גיבורי העורף" מטעם המועצה הציונית בישראל, בעקבות פעילות הארגון במלחמת חרבות ברזל.
 2024: נבחר לרשימת "40UNDER40 - הצעירים המבטיחים 2024" של אתר ice.

חיים אישיים
נשוי לציפי (לבית שבתאי), עורכת דין, והם הורים לחמישה ומתגוררים בגבעת שמואל.

קישורים חיצוניים
אבנר שאקי, "אף אחד לא עצר לי בכביש. אמרתי לעצמי ’זה לא יכול להיות’": ריאיון עם מנכ"ל ידידים, ראיון באתר "הידברות" 30 באפריל 2018
דוד אור שחר, מנכ"ל ידידים - על חלום החסד שהולך ומתגשם, באתר הקול היהודי 8 בפברואר 2019

הערות שוליים

קטגוריה:חרדים ישראלים
קטגוריה:פעילים חברתיים ישראלים
קטגוריה:משיאי משואה ביום העצמאות: 2020
קטגוריה:מעוטרי אות הנשיא להתנדבות
קטגוריה:ישראלים שנולדו ב-1985